KIRJALLINEN KYSYMYS E-3192/01 esittäjä(t): Raffaele Costa (PPE-DE) komissiolle. Euroopan laajuisten verkkojen rahoitus.



Virallinen lehti nro 147 E , 20/06/2002 s. 0127 - 0127



KIRJALLINEN KYSYMYS E-3192/01 esittäjä(t): Raffaele Costa (PPE-DE) komissiolle (20. marraskuuta 2001) Aihe: Euroopan laajuisten verkkojen rahoitus Voiko komissio antaa täydelliset ja yksityiskohtaiset tiedot Euroopan laajuisia liikenneverkkoja koskevien menettelyjen ja rahoituksen kehityksestä sekä niiden toteuttamisesta? Onko meneillään tarkistuksia? Mitä tarkistuksia? Onko investointeja tehty? Kuinka paljon varoja on käytetty ja mihin hankkeisiin? Loyola de Palacion komission puolesta antama vastaus (18. tammikuuta 2002) Komissio kehottaa arvoisaa parlamentin jäsentä tutustumaan vuosikertomuksiin, joita se julkaisee Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä 18. syyskuuta 1995 annetun neuvoston asetuksen (EY) N:o 2236/95(1) täytäntöönpanosta. Kertomuksissa esitetään yhteenveto hankkeista, joita on rahoitettu Euroopan laajuisten verkkojen yhteydessä ja muilla yhteisön rahoitusvälineillä (koheesiorahasto ja Euroopan aluekehitysrahasto) sekä Euroopan investointipankin lainoilla. Niissä myös esitetään pääasialliset muutokset lainsäädännössä ja menettelyissä. Tuorein saatavissa oleva kertomus koskee vuotta 1999(2). Vuotta 2000 koskeva kertomus toimitetaan parlamentille joidenkin kuukausien kuluttua. Komissio laatii myös yleisempiä kertomuksia edistymisestä Euroopan laajuisen liikenneverkon kehittämistä koskevien yhteisön suuntaviivojen toteuttamisessa (Euroopan parlamentin ja neuvoston 23. heinäkuuta 1996 tekemä päätös 1692/96/EY(3)). Kertomukset laaditaan jäsenvaltioissa tehtyjen tutkimusten perusteella, ja niissä esitetään yhteenveto investoinneista Euroopan laajuisen verkon eri osiin sekä komission yhteisrahoitusta saaneisiin että jäsenvaltioiden kokonaan rahoittamiin hankkeisiin. Viimeisin saatavissa oleva kertomus, joka koskee vuosia 1996 ja 1997, on toimitettu parlamentille(4). Vuosia 1998 ja 1999 koskevaa kertomusta viimeistellään parhaillaan, ja se toimitetaan parlamentille pian. Yhteisön rahoitustuki Euroopan laajuisen liikenneverkon yhteisen edun mukaisille hankkeille (budjettikohta B5-700) käytetään kaudella 20012006 suurelta osin komission 19. syyskuuta 2001 hyväksymässä monivuotisessa ohjeellisessa ohjelmassa, josta on tiedotettu parlamentille. Ohjelmalla, jonka kokonaismäärärahat ovat 2,78 miljardia euroa (66 prosenttia Euroopan laajuiseen liikenneverkkoon käytettävissä olevista varoista kaudella 20002006), on kahtalainen tavoite: vastata entistä paremmin infrastruktuuri- ja liikennealan suurten hankkeiden erityistarpeisiin ja tehostaa yhteisön talousarvion hallinnointia. Se koskee Euroopan laajuisen liikenneverkon kehittämisen tärkeimpiä painopisteitä, joita ovat Essenin Eurooppa-neuvoston 30. marraskuuta 1994 hyväksymät hankkeet, Galileo-hanke, liikenteen pullonkaulojen poistaminen, rajat ylittävät hankkeet ja älykkäät liikennejärjestelmät. Valkoisen kirjan Eurooppalainen liikennepolitiikka vuoteen 2010 jatkoksi komissio hyväksyi vielä 2. lokakuuta 2001 kahden ehdotuksen paketin(5), joka koskee edellä mainittujen asetuksen ja päätöksen muuttamista uusien painopisteiden ottamiseksi käyttöön ja Euroopan laajuisten verkkojen rahoitusosuuden enimmäismäärän nostamista 20 prosenttiin hankkeiden kustannuksista tiettyjen hankkeiden osalta, joissa noudatetaan ennalta määriteltyjä perusteita. (1) EYVL L 228, 23.9.1995. (2) KOM(2000) 591 lopullinen. (3) EYVL L 228, 9.9.1996. (4) KOM(98) 614 lopullinen. (5) KOM(2001) 545 lopullinen ja KOM(2001) 544 lopullinen.